Document ID: 32011R0560

A BIZOTTSÁG 560/2011/EU VÉGREHAJTÁSI RENDELETE
(2011. június 10.)
a tagállamok intervenciós hivatalainak birtokában lévő gabona belső piacon történő értékesítésére vonatkozó eljárás megindításáról szóló 1017/2010/EU rendeletben rögzített értékesítések lezárásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke f) pontjára, összefüggésben 4. cikkével,
mivel:
(1)
A 1017/2010/EU bizottsági rendelet (2) folyamatos pályázati eljárásokat nyitott meg a tagállami intervenciós hivatalok birtokában lévő gabonaféléknek a belső piacon történő értékesítésére. A 2010. november 24. óta kiírt pályázati felhívások keretében megvalósult értékesítések után is fennmaradt bizonyos mennyiségű megvásárolatlan gabona.
(2)
A leginkább rászoruló személyek számára történő élelmiszerosztásra vonatkozó 2012. évi tervvel kapcsolatban megállapítható, hogy az Unió legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló 2010. szeptember 14-i 807/2010/EU bizottsági rendelet (3) 1. cikke (2) bekezdésének a) pontja alapján a tagállamok által kérelmezett teljes gabonamennyiség meghaladja a jelenleg rendelkezésre álló mennyiséget. Ezért helyénvaló a fennmaradó teljes intervenciós gabonamennyiség visszatartása.
(3)
Tehát az 1017/2010/EU rendelet alapján megindított, a gabona pályázat útján történő értékesítésére vonatkozó eljárást indokolt lezárni, és a rendeletet hatályon kívül kell helyezni. A tagállamok intervenciós hivatalaihoz 2011. május 25-én (brüsszeli idő szerint) 11.00 óra után beérkező ajánlatok tárgytalanok.
(4)
A piac felé történő gyors reagálás és az intézkedés hatékony végrehajtásának biztosítása érdekében indokolt előírni, hogy e rendelet az Európai Unió Hivatalos Lapjában való kihirdetésének napján lépjen hatályba.
(5)
A mezőgazdasági piacok közös szervezésével foglalkozó irányítóbizottság nem küldte meg véleményét az elnöke által meghatározott határidőn belül,
ELFOGADTA EZT A RENDELETET:
1. cikk
Az 1017/2010/EU rendelet 1. cikke által megindított, a gabona értékesítésére vonatkozó pályázati eljárás lezárul.
2 cikk
Az 1017/2010/EU rendelet hatályát veszti.
3 cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. június 10-én.

Labels: 3
17
18